钦定古今图书集成/方舆汇编/职方典/第1354卷 > 《峡山寺赋》〈并序〉唐·沈佺期
## 钦定古今图书集成/方舆汇编/职方典/第1354卷 > 《峡山寺赋》〈并序〉唐·沈佺期

峡山寺者，名隶端州，连山夹江，颇有奇石。飞泉迥落，悉从梅竹下过。渡口上至山顶，石道数层，斋房浴室，眇在云汉。神龙二年夏六月，余投弃南裔，承恩北归，结缆山隅，周谒精舍，为之赋焉。

峡山精舍，端溪妙境。中有红泉，分飞碧岭。若乃忍殿
临岸，禅堂枕江。桂叶薰户，莲花照窗。银函狮子之座金刹凤凰之柱。野鹿矫而屡驯，山鸡爱而频舞。千层
古龛，百仞明潭。幡灯夕透，杖钵朝涵。炎光失于攒树，
凉风生于高竹。仙人共天乐俱行，花雨与香云相逐。
法侣徘徊，斋房宴开。心猿久去，怖鸽时来。走何为者，
窜身炎野，旋斾京师，维舟山下，稽首医王，誓心无常，
“向何业而辞国，今何缘而赴乡？岂往过而追受，将来
愆而预殃。即抚躬以内究，幸无慝以自伤。心悟辱而
知忍，迹系穷而辨方。嘉尔来之放逐，谓吾生之津梁。”